இப்பின்னணியில் புலிகளின் படகு ஒன்று ஆயுதங்களுடன் தம்மால் பிடிக்கப்பட்டுள்ளதாகவும் அதில் தளபதிகள் குமரப்பா, புலேந்திரன் உட்பட 17 விடுதலைப்புலிகள் கைது செய்யப்பட்டுள்ளதாகவும் இந்திய அரசிடம் இலங்கை அரசு அறிவித்தது. ஆனால் ஒப்பந்தத்தின் படி ஒப்பந்த மீறல்களுக்கு நடவடிக்கை எடுக்க வேண்டிய பொறுப்பு இந்திய அரசை சார்ந்த நிலையில் கைது செய்யப்பட்ட அனைவரையும் விசாரணைக்காக தம்மிடம் ஒப்படைக்குமாறு இலங்கைக்கான இந்திய உயர் ஸ்தானிகர் தீட்சித் இலங்கை சனாதிபதி ஜே.ஆர்.ஜெயவர்த்தனவிடம் வேண்டினார். ஆனால் அனைவரையும் விசாரணைக்காக தாம் கொழும்பிற்குக் கொண்டுவரப் போவதாக இலங்கை தேசிய பாதுகாப்பு அமைச்சர் லலித் அத்துலத்முதலி பிடிவாதமாக நின்றார்.